SELETUSKIRI

ETTEPANEKU TAUST

1. Globaliseerumisega Kohanemise Euroopa Fondi (edaspidi „EGF”) rahaliste toetuste suhtes kohaldatavad eeskirjad on sätestatud Euroopa Parlamendi ja nõukogu 17. detsembri 2013. aasta määruses nr 1309/2013, mis käsitleb Globaliseerumisega Kohanemise Euroopa Fondi (2014–2020) ja millega tunnistatakse kehtetuks määrus (EÜ) nr 1927/2006[1] (EGF määrus).

2. Saksamaa asutused esitasid taotluse EGF/2014/014 DE/Aleo Solar, et saada fondist rahalist toetust seoses ettevõttes aleo solar AG ja selle kahes tütarettevõttes toimunud koondamistega Saksamaal.

3. Pärast taotluse hindamist otsustas komisjon kooskõlas EGFi määruse kõikide kohaldatavate sätetega, et EGFist rahalise toetuse andmise tingimused on täidetud.

TAOTLUSE KOKKUVÕTE

EGFi taotlus: || EGF/2014/014 DE/Aleo Solar

Liikmesriik || Saksamaa

Asjaomased piirkonnad (NUTSi 2. tasand) || Brandenburg (DE 40) ja Weser-Ems (DE 94)

Taotluse esitamise kuupäev || 29.7.2014

Taotluse kättesaamise kinnitamise kuupäev || 4.8.2014

Lisateabe nõudmise kuupäev || 11.8.2014

Lisateabe esitamise tähtaeg || 23.9.2014

Hindamise lõpuleviimise tähtaeg || 16.12.2014

Sekkumiskriteerium || EGFi määruse artikli 4 lõike 1 punkt a

Põhiettevõte || aleo solar AG

Majandustegevuse sektor(id) (NACE Rev. 2 osa)[2] || 26 („Arvutite, elektroonika- ja optikaseadmete tootmine”)

Tütarettevõtjate, tarnijate ja tootmisahela järgmise etapi tootjate arv || 2

Vaatlusperiood (neli kuud) || 7. märts 2014 – 7. juuli 2014

Koondamiste ja tegevuse lõpetamise juhtude arv vaatlusperioodil (a) || 657

Koondamiste ja tegevuse lõpetamise juhtude arv enne või pärast vaatlusperioodi (b) || 0

Koondamiste ja tegevuse lõpetamise juhtude koguarv (a + b) || 657

Sihtrühma kuuluvate toetusesaajate hinnanguline koguarv || 476

Sihtrühma kuuluvate mittetöötavate ja mitteõppivate noorte arv || 0

Individuaalsete teenuste eelarve (eurodes) || 1 719 601

EGFi rakendamise eelarve[3] (eurodes) || 105 000

Kogueelarve (eurodes) || 1 824 601

EGFi toetus eurodes (60 %) || 1 094 760

TAOTLUSE HINDAMINE

Menetlus

4. Saksamaa asutused esitasid taotluse EGF/2014/014 DE/Aleo Solar 29. juulil 2014, s.o 12 nädala jooksul alates allpool sätestatud sekkumiskriteeriumide täitmise kuupäevast. Komisjon kinnitas taotluse kättesaamist 4. augustil 2014, st kahe nädala jooksul alates taotluse esitamise kuupäevast, ja taotles Saksamaa ametiasutustelt lisateavet 11. augustil 2014. Lisateave esitati kuue nädala jooksul teabenõude esitamise kuupäevast. Täieliku taotluse saamisest alates arvestatav 12nädalane tähtaeg, mille jooksul komisjon peaks viima lõpule hindamise taotluse vastavuse kohta rahalise toetuse andmise tingimustele, lõpeb 16. detsembril 2014.

Taotluse rahastamiskõlblikkus

Asjaomased ettevõtted ja toetusesaajad

5. Taotlus puudutab 657 töötajat, kes koondati ettevõttes aleo solar AG ja tema kahes tütarettevõttes aleo solar Dritte Produktion GmbH (Prenzlau) ja aleo solar Deutschland GmbH (Oldenburg). Aleo solar tegutses NACE Rev. 2 osa 26 „Arvutite, elektroonika- ja optikaseadmete tootmine” alla kuuluvas majandussektoris. Asjaomastes ettevõtetes toimunud koondamised leidsid peamiselt aset NUTS[4] 2. tasandi piirkondades DE 40(Brandenburg) ja DE 94 (Weser-Ems).

Ettevõtted ja koondatud töötajate arv vaatlusperioodil

aleo solar AG || 390

aleo solar Dritte Produktion GmbH || 163

aleo solar Deutschland GmbH || 104

Ettevõtteid kokku: 3 || Koondamisi kokku: || 657

Tegevuse lõpetanud füüsilisest isikust ettevõtjaid kokku: || 0

Abikõlblikke töötajaid ja füüsilisest isikust ettevõtjaid kokku: || 657

Sekkumiskriteeriumid

6. Saksamaa ametiasutused esitasid taotluse EGFi määruse artikli 4 lõike 1 punkti a kohaste sekkumiskriteeriumide alusel, milles on seatud tingimuseks, et vaatlusperioodiks oleva nelja kuu jooksul on mõne liikmesriigi ettevõttes koondatud või tegevuse lõpetanud vähemalt 500 töötajat või füüsilisest isikust ettevõtjat, kaasa arvatud töötajad, kes on koondatud, ja/või füüsilisest isikust ettevõtjad, kes on tegevuse lõpetanud nimetatud ettevõtte tarnijate ja tootmisahela järgmise etapi tootjate juures.

7. Neljakuuline vaatlusperiood kestis 7. märtsist 2014 kuni 7. juulini 2014.

8. Taotlus puudutab 390 töötajat, kes koondati[5] aleo solar AGs on nelja kuu jooksul, ning 267 töötajat, kes koondati selle kahes tütarettevõttes sama vaatlusperioodi jooksul.

Koondamiste ja tegevuse lõpetamise juhtude arvutamine

9. Kindlaksmääratud koondamiste arv on järgmine:

– kõik 657 töötajat loetakse koondatuks alates kuupäevast, mil tööandja esitas töötajale teatise tema koondamise või temaga töölepingu lõpetamise kohta.

Rahastamise nõuetele vastavad toetusesaajad

10. Taotlus ei hõlma täiendavaid koondamisi enne ja pärast vaatlusperioodi.

11. Seetõttu on abikõlblike toetusesaajate koguarv 657.

Seos koondamiste ja maailmakaubanduses üleilmastumise tõttu toimunud suurte struktuurimuutuste vahel

12. Selleks et näidata seost koondamiste ja maailmakaubanduses üleilmastumise tõttu toimunud suurte struktuurimuutuste vahel, väidab Saksamaa, et aleo solar oli Saksamaa äriühing, mis kuulus äriühingusse Robert Bosch Group, millel olid tootmisettevõtted Hispaanias, Itaalias, Ameerika Ühendriikides, Austraalias ja Inglismaal, ning millest mitmed on viimaste aastate jooksul ära müüdud.

13. See on vaid üks paljudest Euroopa päikeseenergiasektori ettevõtjatest, kes on viimaste aastate jooksul (alates 2010. aastast) maksejõuetuks muutunud, päikeseenergia valdkonnas tegutsemisest loobunud, tootmise täielikult või osaliselt lõpetanud või Hiina investoritele maha müünud. 2011. aasta fotogalvaanika jätkusuutliku arengu indeksi[6] kohaselt „kasvas uuringusse[7] kaasatud 33 fotogalvaanikaga tegeleva äriühingu kogutulude maht 79 %, 21 miljardilt dollarilt 36 miljardi dollarini (aastatel 2005–2011), kusjuures käitiste arv turul kasvas129 %. Hiina ja Taiwani äriühingud suutsid tulusid suurendada kiiremini kui Saksamaa ja USA äriühingud. Saksamaa äriühingute turuosa langes veelgi. USA äriühingute turuosa kahanes esmakordselt pärast nelja-aastast kasvuperioodi.” Seega kasvas ajavahemikul 2005–2011 Hiina osa kogutulust 11 %-lt 45 %-ni, samas kui Saksamaa osa kahanes 64 %-lt 21 %-ni. Ainus mainimisväärse toodangumahuga ELi liikmesriik lisaks Saksamaale on Hispaania, kelle turuosa on 1 %.

14. Hiinas on tekkinud tohutu fotoelektriliste moodulite tootmisvõimsuse ülejääk, mille ärakasutamisega ei tule toime ei Hiina enda tarbijad ega ka maailmaturg. See asjaolu koos nõudluse vähenemisega kogu maailmas on põhjustanud hindade järsu languse. Hiina tootjatele pakutav riiklik rahaline toetus ning fotogalvaanika valdkonna tähtsustamine Hiina praeguse viisaastakuplaani (2011–2015) raames võimaldab nendel äriühingutel oma toodangut välisturgudel odavalt müüa ning tänu sellele püsima jääda ja kasvada. Eksporditakse üle 90 % toodangust, millest 80 % müüakse ELi. ELi hinnad langesid 2011. aastal 40 % võrreldes 2010. aastaga, jõudes tasemele, mis on allpool aleo solari tootmiskulusid. EL kiitis 2013. aastal heaks täiendava tollimaksu Hiinast pärit päikesepaneelidele ja miinimumhinna, mis on aga ikka veel Saksa tootjate tootmiskuludest väiksem.

15. 2010. aastal oli aleo solari käive oli 550 miljonit eurot ja kasum 43 miljonit eurot. See kahanes kiiresti alates 2011. aastast ja oli 2013. aastaks jõudnud 92 miljoni euro suuruse kahjumini. Samal ajal vähenes äriühingu tööhõive 995 töötajalt 2011. aastal 740 töötajale 2013. aastal. Vaatamata mitmetele jõupingutustele ümberkorraldamiseks ja tõhususe parandamiseks ei õnnestunud äriühingul uuesti kasumlikkust saavutada ning tulevikuväljavaade ei olnud parem. Aleo solar likvideeriti ning ta sulges või müüs oma ehitised, samal ajal kui mõned teised kahjumis olevad Saksamaa päikeseenergiasektori äriühingud viisid tootmise Kaug-Itta, nt Malaisiasse.

16. Tänaseks on päikesemoodulite tootmise valdkonnas esitatud kaks EGFi toetuse saamise taotlust (sealhulgas käesolev taotlus) ning mõlemad taotlused põhinevad kaubandusega seotud üleilmastumisel.

Koondamisi ja tegevuse lõpetamist põhjustanud sündmused

17. Koondamised on põhjustatud aleo solari kahe tootmisüksuse sulgemisest Saksamaal: tootmishoone Prenzlaus (553 koondamist) ja halduskeskus Oldenburgis (104 koondamist). Likvideerija on vahepeal Prenzlau tootmisüksuse müünud ühele Aasia konsortsiumile, kes on tagasi võtnud 164 aleo solari koondatud töötajat. Kuigi need töötajad praegu töötavad, vastavad nad siiski EGFi meetmete nõuetele (tingimusel, et need on kooskõlas nende tööajaga), kuna nende uus töökoht ei ole kindel.

Töökohtade kaotamise oodatav mõju kohalikule, piirkondlikule või riigi majandusele ja tööhõivele

18. Koondamistel on märgatav kahjulik mõju Prenzlau / Brandenburgi piirkonna majandusele. Selles piirkonnas on rahvastiku tihedus suhteliselt väike (41 inimest/km2 võrreldes riigi keskmisega 84 inimest/km2). Kõnealuses piirkonnas on enamasti väikesed ja keskmise suurusega ettevõtted ning ainult 10 ettevõttes (0,3 %) on rohkem kui 249 töötajat. Aleo solar oli üks neist suurtest tööandjatest ja koondatud töötajatel ei ole kohe võimalik leida uusi samaväärseid töökohti.

19. Piirkonna peamised tegevusalad on põllumajandus (sealhulgas mahepõllumajanduslik tootmine), turism, mineraalõli ja taastuvenergia tootmine. Sissetulek elaniku kohta on riigi keskmisest tunduvalt väiksem. Uckermarki ja Prenzlau piirkonnas on kõige kõrgemad töötuse määrad Saksamaal, vastavalt 15,5 ja 16,4 % (2014. aasta mai seisuga). Töötuse määr oleks 0,9 % võrra kõrgem, kui sinna hulka arvataks ka need töötajaid, kes on liitunud üleminekuäriühinguga ja on alustanud meetmetega, mille kohta EGFile taotlus esitatakse. Pikaajalise töötuse oht koondatud töötajate jaoks on suur. Seega on meetmete eesmärk julgustada töötajaid oma lähemast piirkonnast kaugemale vaatama ja võtma vastu tööpakkumisi sealt, kust neid pakutakse.

20. Tööhõive olukord Oldenburgi piirkonnas, kus asus aleo solari halduskeskus, on märksa paljutõotavam ning 104 koondatud töötajat ei ole hõlmatud EGFi kaasrahastatavate meetmetega.

Sihtrühmas olevad toetusesaajad ja kavandatud meetmed

Sihtrühmas olevad toetusesaajad

21. Meetmetes osalevate sihtrühma kuuluvate töötajate eeldatav arv on 476. Kõnealused töötajad jagunevad soo, kodakondsuse ja vanuse alusel järgmiselt:

Kategooria || Sihtrühmas olevate toetusesaajate arv

Sugu: || mehed: || 262 || (55,0 %)

|| naised: || 214 || (45,0 %)

Kodakondsus: || Euroopa Liidu kodanikud: || 474 || (99,6 %)

|| ELi mittekuuluvate riikide kodanikud: || 2 || (0,4 %)

Vanuserühm: || 15–24aastased: || 3 || (0,6 %)

|| 25–29aastased: || 42 || (8,8 %)

|| 30–54aastased: || 332 || (69,7 %)

|| 55–64aastased: || 98 || (20,6 %)

|| üle 64aastased: || 1 || (0,2 %)

Kavandatud meetmete rahastamiskõlblikkus

22. Aleo solar AG ja aleo solar Dritte Produktion GmbH sotsiaalpartnerid leppisid 2014. aasta alguses kokku sotsiaalkavas, mis hõlmab üleminekuäriühingu teenuste kasutamist. Sidusrühmad valisid üleminekuäriühingu teenuste pakkujaks äriühingu BOB Transfer GmbH, kes hakkab tegutsema Prenzlaus. Töötajatele osutatakse üleminekuäriühingu teenuseid alates 11. aprillist 2014. Erinevalt varasematest Saksamaa taotlustest ei ole praegusel juhul võimalik alustada meetmete rakendamist Euroopa Sotsiaalfondi kaasrahastuse abil, oodates samal ajal vastust EGFi toetustaotlusele.

23. Kõik alljärgnevalt loetletud meetmed üheskoos moodustavad individuaalsete teenuste paketi, mida koordineerib üleminekuäriühing ning mille eesmärk on aidata koondatud töötajatel tööturule naasta.

– Kutsekoolitusmeetmed (Qualifizierungen). Kõnealuseid koolitusi pakutakse toetuskõlblikele töötajatele pärast profiilikoostamise ja karjäärinõustamise vestlusi ning nende eesmärk on aidata töötajatel ära kasutada tööturul tajutavaid võimalusi. Pakutavad koolituskursused keskenduvad tulevikuväljavaatega sektoritele, nagu ehitus, tervishoid ja hoolekanne, jaekaubandus, toitlustamine, transport ja logistika. Koolitusi võidakse korraldada individuaalselt või rühmades ja nende tase ulatub põhioskustest (keeled, IT, juhiluba) kuni oskuste täiendamiseni ja selliste kursusteni, mis valmistavad töötajaid ette uute valdkondade jaoks, sealhulgas ettevõtlus. Valmistatakse ette erikursust mitmesuguste puuetega 18 koondatud töötajale.

– Karjäärinõustamine ja juhendamine (Berufsorientierung). See hõlmab mitmesuguseid uuenduslikke vahendeid, nagu oskuste kaardistamine, tööle kandideerimine video ja interneti teel ning kodukontori rajamine. Oskuste kaardistamise vahend loodi komisjoni algatuse „Uute töökohtade jaoks uued oskused” raames ning selle eesmärk on aidata töötajatel tööle kandideerimisel ja võimalike uute töökohtade puhul hoida ära oskuste mittevastavust tööturu nõudmistele. Video teel tööle kandideerimine aitab taotlejatel esitleda ennast professionaalselt ja tõmmata tähelepanu. Kodukontor võib anda eeliseid, kuna selliste töötajate värbamine vähendaks tööandja kulusid.

– Sarnases olukorras olevate töötajate rühmad/õpikojad. Need on rühmaviisilised foorumid, kus vahendaja aitab osalejatel vahetada ideid ja mõtteid. Arutelurühmade koostamisel võib lähtuda mitmesugustest teguritest, nt vanuserühmast, vajadustest, perekonna koosseisust või varasemast töökogemusest. Võetakse arvesse asjaolu, et umbes 200 osalejat on üle 50 aasta vanused ja neil on täiendavaid takistusi töö otsimisel. Ettevõtete sulgemine on mõjutanud mitmeid abielupaare ja üksikvanemaid, kes võivad vajada psühholoogilist tuge.

– Ettevõtlusalased nõuanded (Existenzgründerberatung). Meede hõlmab ekspertide osutatavaid nõustamisteenuseid inimestele, kes kaaluvad uue ettevõtte loomist. Esitletakse uusi ettevõtjaid ja loomingulisi eeskujusid, et innustada koondatud töötajaid ja aidata neil välja töötada uusi ideid.

– Piirkondadevahelised nõuanded (Interregionale Beratung). Selle meetmega julgustatakse töötajaid otsima tööd muudes piirkondades ja see võib sisaldada töömessidel käimist.

– Töökohaotsingud (Stellenresearch). Elukutseline töökohaleidja (Jobscout) kasutab oma kontakte ja kogemusi, et leida võimalikke töökohti, mille kohta ei ole veel kuulutusi avaldatud ja mis võiksid toetuskõlblikele töötajatele sobida. Võidakse korraldada üritusi, mille käigus sobivad töötajad saavad end võimalikele uutele tööandjatele esitleda.

– Hilisem juhendamine ja nõustamine (Nachbetreuung/Beratung). Töötajatel võib pärast uue töö leidmist kasu olla täiendavast suunamisest ja nõustamisest, mis aitab vähendada töökoha kaotamise ohtu.

– Hilisem juhendamine / töökoha kindlus (Nachbetreuung / Beschaeftigungs-sicherung). See on eriti oluline nende töötajate puhul, kes leiavad uue töökoha senisest kodust kaugemal ja võivad kohanemiseks vajada juhendamist ja nõustamist.

– Koolitustoetus (Transferkurzarbeitergeld). See moodustavad 60 % töötaja varasemast netosissetulekust või 67 % netosissetulekust, kui abisaaja leibkonnas elab üks või mitu last. Seda makstakse umbes üheksa kuud alates kuupäevast, mil töötaja läheb üleminekuäriühingusse.

24. Kirjeldatud kavandatud meetmed on aktiivsed tööturumeetmed, mis on EGFi määruse artikli 7 kohaselt rahastamiskõlblikud. Need meetmed ei asenda passiivseid sotsiaalkaitsemeetmeid.

25. Saksamaa asutused on esitanud nõutud teabe meetmete kohta, mida asjaomased ettevõtted peavad võtma riigisiseste õigusaktide või kollektiivlepingute kohaselt. Nad on kinnitanud, et rahaline toetus EGFist ei asenda ühtegi niisugust meedet.

Hinnanguline eelarve

26. Hinnanguline kogukulu on 1 824 601 eurot, mis sisaldab individuaalsete teenuste kogumaksumust 1 719 601 eurot ning ettevalmistuste, juhtimise, teabe ja reklaami, kontrolli ja aruandlusega seotud kulusid summas 105 000 eurot.

27. Kokku taotletakse EGFist rahalist toetust summas 1 094 760 eurot (60 % kogukuludest).

Meetmed || Osalejate hinnanguline arv || Hinnanguline kulu osaleja kohta (eurodes)* || Hinnanguline kogukulu (eurodes)

Individuaalsed teenused (EGFi määruse artikli 7 lõike 1 punktide a ja c kohased meetmed)

Kutsekoolitusmeetmed (Qualifizierungsmassnahmen) || 230 || 2 512 || 577 793

Karjäärinõustamine ja -juhendamine (Berufsorientierung) || 180 || 370 || 66 625

Sarnases olukorras olevate töötajate rühmad // seminarid || 265 || 559 || 148 100

Ettevõtlusalased nõuanded (Existenzgründerberatung) || 25 || 1 225 || 30 634

Piirkondadevahelised nõuanded (Interregionale Beratung) || 95 || 364 || 34 549

Tööotsingud (Stellenresearch) || 100 || 683 || 68 255

Hilisem juhendamine ja nõustamine (Nachbetreuung/Beratung) || 165 || 900 || 148 477

Hilisem juhendamine / töökoha kindlus (Nachbetreuung / Beschaeftigungs-sicherung) || 35 || 1 237 || 43 308

Vahesumma (a): || – || 1 117 741

(65 %)

Toetused ja stiimulid (EGFi määruse artikli 7 lõike 1 punkti b kohased meetmed)

Koolitustoetus (Transferkurzarbeitergeld) || 403 || 1493 || 601 860

Vahesumma (b): || – || 601 860

(35 %)

EGFi määruse artikli 7 lõike 4 kohased meetmed

1. Ettevalmistusmeetmed || – || 15 750

2. Haldusmeetmed || – || 57 750

3. Teavitamis- ja reklaamimeetmed || – || 5 250

4. Kontrolli- ja aruandlusmeetmed || – || 26 250

Vahesumma (c): || – || 105 000

(5,75 %)

Kogukulud (a + b + c): || – || 1 824 601

EGFi toetus (60 % kogukuludest): || – || 1 094 760

* Ümardatult. || ||

28. Kulutused tabelis esitatud meetmetele kui EGFi määruse artikli 7 lõike 1 punkti b kohastele meetmetele ei tohi ületada 35 % kooskõlastatud individuaalse teenustepaketi kogumaksumusest. Saksamaa ametiasutused kinnitasid, et nende meetmete puhul nõutakse sihtrühmas olevate toetusesaajate osalemist tööotsingul või koolitustegevuses.

Kulude rahastamiskõlblikkuse periood

29. Saksamaa ametiasutused hakkasid sihtrühmas olevatele toetusesaajatele individuaalseid teenuseid osutama 11. aprillil 2014. Seega võib ülalolevas tabelis vahesummade a ja b all viidatud meetmete kulutuste katteks saada EGFist toetust alates 11. aprillist 2014 kuni 29. juulini 2016.

30. Saksamaa ametiasutused hakkasid EGFi rakendamisega seotud halduskulusid kandma 1. märtsil 2014. Ettevalmistus-, haldus-, teavitamis- ja reklaami- ning kontrolli- ja aruandlusmeetmete kulutuste (vahesumma c ülalesitatud tabelis) katteks võib seega saada EGFist toetust alates 1. märtsist 2014 kuni 29. jaanuarini 2017.

Vastastikune täiendavus liikmesriikide või liidu vahenditest rahastatavate meetmetega

31. Riiklikud eel- ja kaasrahastamise allikad on riigi eelarve ja Bundesagentur für Arbeit (föderaalne tööhõiveamet). Nendest rahastatakse 40 % riiklikust panusest ja nendest võib alustada meetmete eelrahastamist, kui on juba piisav kindlus, et EGFi toetust tõenäoliselt saadakse.

32. Saksamaa ametiasutused on kinnitanud, et EGFist toetust saavad eespool kirjeldatud meetmed ei saa toetust liidu teistest rahastamisvahenditest.

Menetlused, mida järgitakse sihtrühma kuuluvate toetusesaajate, nende esindajate või sotsiaalpartnerite ning kohalike ja piirkondlike asutustega konsulteerimisel

33. Saksamaa ametiasutused on andnud teada, et kooskõlastatud individuaalne teenustepakett on koostatud konsulteerides sihtrühmaks olevate toetusesaajate esindajatega. Pärast sellist konsulteerimist 12. juunil 2014 tutvustasid Saksamaa Liitvabariigi töö- ja sotsiaalministeerium koos föderaalse tööhõiveameti ja üleminekuäriühinguga kavandatud individuaalsete teenuste paketti sihtrühmaks olevate toetusesaajate esindajatele ja said neilt heakskiidu seoses paketi sisu ja üksikasjadega.

Haldus- ja kontrollisüsteemid

34. Taotlus sisaldab haldus- ja kontrollisüsteemi kirjeldust, milles on täpsustatud asjaomaste asutuste vastutusalad. Saksamaa on komisjonile teatanud, et rahalist toetust hakkavad haldama samad töö- ja sotsiaalministeeriumi (Bundesministerium für Arbeit und Soziales) organid, mis haldavad ESFi vahendeid. Organis Gruppe Europäische Fonds für Beschäftigung tegutseb EGFi korraldusasutusena siiski Referat EF 4, samas kui ESFi korraldusasutus on Referat EF 1. Nii EGFi kui ka ESFi puhul on kontrolliasutuseks Organisationseinheit Prüfbehörde. Need organid on hallanud ka varasemaid EGFist Saksamaale antud toetusi.

Asjaomase liikmesriigi kohustused

35. Saksamaa ametiasutused on esitanud kõik järgmiste tingimustega seotud nõutavad tagatised:

– kavandatud meetmetele juurdepääsu võimaldamisel ja nende rakendamisel järgitakse võrdse kohtlemise ja mittediskrimineerimise põhimõtteid;

– riigi ja ELi õigusaktides sätestatud nõuded kollektiivse koondamise kohta on täidetud;

– juhul kui töötajaid koondanud ettevõtted on pärast koondamisi tegevust jätkanud, on nad täitnud seoses koondamistega oma õigusjärgsed kohustused ning oma töötajaid vastavalt toetanud;

– kavandatud meetmed ei saa toetust liidu muudest fondidest ega rahastamisvahenditest ning välistatud on topeltrahastamine;

– kavandatud meetmed täiendavad struktuurifondidest rahastatavaid meetmeid;

– EGFi rahaline toetus vastab liidu riigiabi menetlus- ja materiaalõiguse normidele.

MÕJU EELARVELE

Eelarvet käsitlev ettepanek

36. Nõukogu 2. detsembri 2013. aasta määruse (EL, Euratom) nr 1311/2013 (millega määratakse kindlaks mitmeaastane finantsraamistik aastateks 2014–2020)[8] artikli 12 kohaselt ei tohi EGF ületada iga-aastast maksimaalset summat, milleks on 150 miljonit eurot (2011. aasta hindades).

37. Olles taotlust hinnanud EGFi määruse artikli 13 lõikes 1 sätestatud tingimuste valguses ning arvestades sihtrühmas olevate toetusesaajate arvu, kavandatavaid meetmeid ja hinnangulisi kulusid, teeb komisjon ettepaneku kasutada taotlusele rahalise toetuse andmiseks EGFi vahendeid summas 1 094 760 eurot, mis moodustab 60 % kavandatud meetmete kogukuludest.

38. EGFi vahendite kasutuselevõtmise ettepaneku kohta teevad otsuse Euroopa Parlament ja nõukogu ühiselt, nagu on sätestatud 2. detsembri 2013. aasta institutsioonidevahelise kokkuleppe (Euroopa Parlamendi, nõukogu ja komisjoni vahel eelarvedistsipliini, eelarvealase koostöö ning usaldusväärse finantsjuhtimise kohta)[9] punktis 13.

Seotud õigusaktid

39. EGFi kasutuselevõtmise otsuse ettepaneku tegemisega samal ajal esitab komisjon Euroopa Parlamendile ja nõukogule ettepaneku 1 094 760 euro ümberpaigutamiseks asjakohasele eelarvereale.

40. Koos EGFi kasutuselevõtmise otsuse ettepanekuga võtab komisjon rakendusaktina vastu rahalise toetuse andmise otsuse, mis jõustub päeval, mil Euroopa Parlament ja nõukogu võtavad vastu otsuse EGFi kasutuselevõtmise ettepaneku kohta.

Ettepanek:

EUROOPA PARLAMENDI JA NÕUKOGU OTSUS

Globaliseerumisega Kohanemise Euroopa Fondi kasutuselevõtmise kohta kooskõlas Euroopa Parlamendi, nõukogu ja komisjoni 2. detsembri 2013. aasta institutsioonidevahelise kokkuleppe (eelarvedistsipliini, eelarvealase koostöö ning usaldusväärse finantsjuhtimise kohta) punktiga 13 (taotlus EGF/2014/014 DE/Aleo Solar)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1309/2013, mis käsitleb Globaliseerumisega Kohanemise Euroopa Fondi (2014–2020) ja millega tunnistatakse kehtetuks määrus (EÜ) nr 1927/2006,[10] eriti selle artikli 15 lõiget 4,

võttes arvesse 2. detsembri 2013. aasta institutsioonidevahelist kokkulepet Euroopa Parlamendi, nõukogu ja komisjoni vahel eelarvedistsipliini, eelarvealase koostöö ning usaldusväärse finantsjuhtimise kohta,[11] eriti selle punkti 13,

võttes arvesse Euroopa Komisjoni ettepanekut,

ning arvestades järgmist:

(1) Globaliseerumisega Kohanemise Euroopa Fond (EGF) on asutatud selleks, et osutada abi töötajatele, kes on koondatud, ja füüsilisest isikust ettevõtjatele, kes on lõpetanud oma tegevuse maailma kaubanduses globaliseerumise tõttu toimunud oluliste struktuurimuutuste tagajärjel, määruses (EÜ) nr 546/2009[12] käsitletud ülemaailmse finants- ja majanduskriisi jätkumise tõttu või uue ülemaailmse finants- ja majanduskriisi tõttu, ning aidata neil tööturule tagasi pöörduda.

(2) Nõukogu määruse (EL, Euratom) nr 1311/2013 artikli 12 kohaselt ei tohi EGF ületada iga-aastast maksimaalset summat, milleks on 150 miljonit eurot (2011. aasta hindades).

(3) Seoses ettevõttes aleo solar AG ja selle kahes tütarettevõttes toimunud koondamistega[13] Saksamaal esitas Saksamaa 29. juulil 2014 taotluse EGFi vahendite kasutuselevõtmiseks ja saatis lisateavet, nagu on ette nähtud määruse (EL) nr 1309/2013 artikli 8 lõikega 3. Taotlus vastab rahalise toetuse kindlaksmääramise nõuetele, mis on sätestatud määruse (EL) nr 1309/2013 artiklis 13.

(4) Seetõttu tuleks võtta kasutusele EGFi vahendid, et anda Saksamaa taotluse rahuldamiseks rahalist toetust summas 1 094 760 eurot,

ON VASTU VÕTNUD KÄESOLEVA OTSUSE:

Artikkel 1

Euroopa Liidu 2015. aasta üldeelarvest võetakse Globaliseerumisega Kohanemise Euroopa Fondi (EGF) raames kasutusele 1 094 760 eurot kulukohustuste ja maksete assigneeringutena.

Artikkel 2

Käesolev otsus avaldatakse Euroopa Liidu Teatajas.

Brüssel,

Euroopa Parlamendi nimel Nõukogu nimel

president eesistuja

[1] ELT L 347, 20.12.2013, lk 855.

[2] Euroopa Parlamendi ja nõukogu määrus (EÜ) nr 1893/2006, 20. detsember 2006, millega kehtestatakse majanduse tegevusalade statistiline klassifikaator NACE Revision 2 ning muudetakse nõukogu määrust (EMÜ) nr 3037/90 ja teatavaid EÜ määrusi, mis käsitlevad konkreetseid statistikavaldkondi (ELT L 393, 30.12.2006, lk 1).

[3] Kooskõlas määruse (EL) nr 1309/2013 artikli 7 lõikega 4.

[4] Komisjoni määrus (EL) nr 1046/2012, 8. november 2012, millega rakendatakse Euroopa Parlamendi ja nõukogu määrust (EÜ) nr 1059/2003, millega kehtestatakse ühine statistiliste territoriaalüksuste liigitus (NUTS), seoses uueks piirkondlikuks jaotuseks vajalike aegridade edastamisega (ELT L 310, 9.11.2012, lk 34).

[5] EGFi määruse artikli 3 punkti a tähenduses.

[6] http://www.pwc.com/en_US/us/technology/assets/pwc-pv-sustainable-growth-index.pdf

[7] 33 suurimat börsil noteeritud päikeseenergiasektori äriühingut maailmas vastavalt nende majanduskasvule ning nende rahalisele tõhususele ja tulemlikkusele.

[8] ELT L 347, 20.12.2013, lk 884.

[9] ELT C 373, 20.12.2013, lk 1.

[10] ELT L 347, 20.12.2013, lk 855.

[11] ELT C 373, 20.12.2013, lk 1.

[12] ELT L 167, 29.6.2009, lk 26.

[13] EGFi määruse artikli 3 punkti a tähenduses.